HU Az Európai Unió Hivatalos Lapja CE 168/195

2011. december 15., csütörtök

Az Európai Közösségek és tagállamai, valamint másrészről az Üzbég Köztársaság közötti partnerség

P7_TA(2011)0586

Az Európai Parlament 2011. december 15-i állásfoglalása az egyrészről az Európai Közösségek és tagállamai, valamint másrészről az Üzbég Köztársaság közötti partnerség létrehozásáról szóló partnerségi és együttműködési megállapodáshoz csatolt, a kétoldalú textilkereskedelmi megállapodás lejártára tekintettel a megállapodás rendelkezéseinek a kétoldalú textilkereskedelemre történő kiterjesztéséről szóló jegyzőkönyv megkötéséről szóló tanácsi határozattervezetről (16384/2010 – C7-0097/2011 – 2010/0323(NLE))

2013/C 168 E/47

Az Európai Parlament,

— tekintettel a tanácsi határozatra irányuló tervezetre (16384/2010),

— tekintettel az Európai Unió működéséről szóló szerződés 218. cikke (6) bekezdésének második albekezdése a) pontjának v. alpontjával és 207. cikkével összhangban a Tanács által benyújtott, egyetértésre irányuló kérelemre (C7-0097/2011),

— tekintettel az Üzbegisztánról szóló 2007. november 15-i (1), 2006. október 26-i (2), 2005. október 27-i (3) és 2005. június 9-i (4), az EU és Üzbegisztán közötti partnerségi és együttműködési megállapodásról (PEM) szóló 1999. március 12-i (5), „A szociálpolitika külső dimenziója, a munkaügyi és szociális normák előmozdítása és az európai vállalatok szociális felelőssége” című, 2011. június 8-i (6), és „Az emberi jogok, a szociális és környezetvédelmi normák a nemzetközi kereskedelmi megállapodásokban” című, 2010. november 25-i (7) állásfoglalására,

— tekintettel az EGK és Üzbegisztán között létrejött, a textiltermékek kereskedeleméről szóló megállapodásra (8) és bizonyos harmadik országokkal (beleértve Üzbegisztánt) megkötött, textiltermékek kereskedelemére vonatkozó megállapodásokról szóló, 2000. december 4-i 2000/804/EK tanácsi határozatra (9),

— tekintettel az egyrészről az Európai Közösségek és tagállamai, és másrészről az Üzbég Köztársaság közötti partnerségi és együttműködési megállapodásra (10) és különösen annak 16. cikkére, amely kimondja, hogy „E címet nem kell alkalmazni a Kombinált Nómenklatúra 50–63. árucsoportjaiba tartozó textiltermékek kereskedelmére. E termékek kereskedelmét külön megállapodás szabályozza, amelyet 1995. december 4-én parafáltak és ideiglenesen 1996. január 1. óta alkalmaznak.”

— tekintettel a Tanács Üzbegisztánról szóló következtetéseire, például a 2010. október 25-i (11), a 2009. október 27-i (12), a 2008. december 16-i (13), a 2008. október 27-i (14), a 2008. október 13-i (15), a 2008. április 29-i (16) következtetésekre, amelyekben a Tanács az emberi jogok, a demokratizálódás és a jogállamiság üzbegisztáni helyzetével kapcsolatos aggályait fejezte ki,

— tekintettel az ENSZ Emberi Jogi Bizottságának záró észrevételeire (2005 (17) és 2010 (18)), az ENSZ Gazdasági, Szociális és Kulturális Jogok Bizottságának záró észrevételeire (2006) (19), a nőkkel szembeni hátrányos megkülönböztetés kiküszöbölésével foglalkozó bizottság záró észrevételeire (2010) (20), az ENSZ Gyermekjogi Bizottságának záró észrevételeire (2006) (21), az Emberi Jogi Tanács egyetemes időszaki felülvizsgálattal foglalkozó munkacsoportjának Üzbegisztánról szóló jelentésére (2009) (22), a Nemzetközi Munkaügyi Szervezet konferenciabizottságának a szabványok alkalmazásáról szóló jelentésére (2010) (23), a Nemzetközi Munkaügyi Szervezet szakértői bizottságának a gyermekmunka legrosszabb formáiról szóló egyezményével kapcsolatos egyezmények és ajánlások alkalmazásáról szóló jelentésére (2010 (24) és 2011 (25)), a Nemzetközi Munkaügyi Szervezet (ILO) szakértői bizottságának „Egyezmény a kényszermunka eltörléséről” című dokumentummal kapcsolatos egyezmények és ajánlások alkalmazásáról szóló jelentésére (2010 (26) és 2011 (27)), amelyek aggodalmukat fejezik ki a gyermekmunka további alkalmazása miatt Üzbegisztánban,

— tekintettel a „Tisztességes munka mindenki számára: Az Unió hozzájárulása a tisztességes munkára vonatkozó menetrend végrehajtásához” című bizottsági közleményre (COM(2006)0249),

— tekintettel a Bizottság „A gyermekek különleges helyzetének figyelembevétele az Európai Unió külső fellépéseiben” című közleményére (COM(2008)0055), illetve az Európai Bizottság a gyermekmunka elleni küzdelemről szóló munkadokumentumára (SEC(2010)0037),

— tekintettel a Tanács gyermekmunkáról szóló 2010. június 14-i következtetéseire és felhívására, amelyben arra „kéri a Bizottságot, hogy tanulmányozza a gyermekmunka és -kereskedelem legrosszabb formáit, és 2011 vége előtt tegyen jelentést azokról, figyelembe véve a nemzetközi tapasztalatokat és az illetékes nemzetközi szervezetek álláspontját” (28),

— tekintettel a Nemzetközi Munkaügyi Szervezet (ILO) egyezményeire, különösen a foglalkoztatás alsó korhatáráról szóló 1973. évi 138. sz. (29) és a gyermekmunka legrosszabb formáinak betiltásáról és a felszámolására irányuló azonnali lépésekről szóló 1999. évi 182. sz. (30) egyezményre, amelyeket Üzbegisztánban 2009-ben, illetve 2008-ban ratifikáltak, és amelyeket egy nemzeti cselekvési terv elfogadása követett Üzbegisztánban,

— tekintettel az általános tarifális preferenciák rendszerének 2009. január 1-jétől2011. december 31-ig történő alkalmazásáról szóló, 2008. július 22-i 732/2008/EK tanácsi rendelet (31) (GSP-rendelet) 15. cikkére, illetve az általános tarifális preferenciák rendszerének alkalmazásáról szóló európai parlamenti és tanácsi rendeletre irányuló javaslatra (COM(2011)0241),

— tekintettel számos nem kormányzati szervezet (32) és szakszervezet (33) az üzbegisztáni GSP-kedvezmények kivizsgálására irányuló kérelmeire,

— tekintettel a Közép-Ázsia DCI Indikatív Program 2011-2013 elnevezésű programra (34),

— tekintettel eljárási szabályzata 81. cikkének (3) bekezdésére,

— tekintettel a Nemzetközi Kereskedelmi Bizottság időközi jelentésére és a Külügyi Bizottság véleményére (A7-0427/2011),

A. mivel a textilre nem vonatkozik a partnerségi és együttműködési megállapodás, hanem e helyett egy 2005-ig hatályos kétoldalú egyezmény szabályozta, ami jogbizonytalanságot idézett elő az uniós exportőrök számára, ugyanis Üzbegisztán (nem lévén a WTO tagja) szabadon emelheti a behozatali vámtarifákat, míg az EU a legnagyobb kedvezményes elbánás elvét alkalmazza (a vámtarifák terén) a világ valamennyi országával szemben,

B. mivel a szóban forgó jegyzőkönyv célja, hogy a textilre is vonatkozzon a partnerségi és együttműködési megállapodás, ami azt jelentené, hogy mindkét fél a legnagyobb kedvezményes elbánás elvét alkalmazza egymással szemben, és ezáltal az EU textilexportőrei számára megszűnik a jogbizonytalanság,

C. mivel az EU több országgal már korábban partnerségi és együttműködési megállapodások kötésével orvosolta ezt a jogbizonytalanságot (pl. Azerbajdzsánnal 2007-ben és Kazahsztánnal 2008-ban),

D. mivel az Üzbegisztánnal kötött a partnerségi és együttműködési megállapodás 2. cikke megállapítja, hogy „A demokrácia, a nemzetközi jog és az emberi jogok tiszteletben tartása, különösen az Egyesült Nemzetek Alapokmányában, a Helsinki Záróokmányban és a „Párizsi Charta egy Új Európáért” című okmányban meghatározottak szerint, valamint a piacgazdaság elvei, beleértve az EBEÉ bonni értekezletének okmányaiban megfogalmazottakat, a felek bel- és külpolitikájának, valamint a partnerség és e megállapodás lényeges alkotóelemeit képezik”,

E. mivel a Tanács 2010. október 25-én kijelentette, hogy „komoly kétségei vannak az emberi jogok, a demokratizálódás és a jogállamiság általános üzbegisztáni helyzete miatt”,

F. mivel az üzbég kormány jelenleg fontos lépéseket tesz a demokrácia elérése érdekében,

G. mivel az üzbég kormány a 2011. április 7-i taskenti Európai Unió–Közép-Ázsia miniszteri ülés jegyzőkönyvében foglaltakkal ellentétesen cselekszik, amely szerint „a felek emlékeztetnek, hogy az erős civil társadalom fejlesztése szerves része a demokratikus fejlődésnek”,

H. mivel Üzbegisztán egy állami kezekben lévő mezőgazdasági rendszert örökölt, amit nagyjából változatlan formában meg is tartott, míg a régió más országai, mint például Kazahsztán és kisebb mértékben Tádzsikisztán, modernizálják mezőgazdaságukat és problémáik megoldására törekednek (35); mivel egy valódi, gépesítéssel egybekötött agrárreform jelentősen hozzájárulhatna a gyermekkényszermunka és a vízpazarlás csökkentéséhez, valamint jövedelmezőbbé tenné a termelést,

I. mivel az üzbég gazdálkodók hivatalosan ugyan önállónak számítanak, mégis a kormánytól bérlik földjeiket, vásárolják a trágyát és meghatározott kvótákat kell teljesíteniük, míg a kormány rögzített áron vásárolja meg a gyapotot és jelentős bevétele származik annak sokkal magasabb áron történő értékesítéséből a világpiacon,

J. mivel a Tanács elnöksége a Nemzetközi Munkaügyi Szervezetnek címzett 2011. júniusi uniós nyilatkozatában emlékeztetett a „jól dokumentált állításokra és az ENSZ-szervek, az UNICEF, az alkalmazottakat és munkavállalókat képviselő szervezetek és a nem kormányzati szervezetek széleskörű egyetértésére, miszerint az üzbég kormány a gyermekkényszermunka megszüntetésére irányuló jogi kötelezettségvállalásai ellenére a gyakorlatban még mindig évről-évre 0,5–1,5 millió iskoláskorú gyermek vesz részt a veszélyes gyapotszedésben évente akár három hónapon keresztül”,

K. mivel az iskolák őszi betakarítási időszakban való bezárása akadályozza az oktatást,

L. mivel a gyermekek, tanáraik és szüleik engedetlenségért felelősségre vonhatóak;

M. mivel az üzbég kormány kijelentette, hogy „a nagyobb gyermekek hagyományosan segítenek a családi üzletben” és hogy „a széles körben elterjedt mezőgazdasági kényszermunkára vonatkozó állítások alaptalanok” (36),

N. mivel független nemzetközi megfigyelők bizonyítékot szereztek arra, hogy a kényszermunka és különösen a gyermekkényszermunka rendszeresen és szervezetten alkalmazott gyakorlat, amely a tanárokra és a családra gyakorolt nyomással, valamint rendőri és biztonsági erők bevonásával jár,

O. mivel eddig az üzbég kormány megtagadta a független megfigyelő küldöttségek hozzáférését, amelyek célja, hogy fényt derítsenek a tényekre, illetve tájékozódjanak az őszi betakarítási időszak hosszáról, a diákok munkahelyi egészségügyi körülményeiről, életkorukról és az engedetlenségért járó esetleges büntetésekről,

P. mivel a Bizottság szerint az Üzbegisztánba irányuló uniós textil- és ruházati export az Unió teljes textil- és ruházati exportjának 0,05 %-át teszi ki,

Q. mivel az EU az üzbegisztáni gyapot egyik legjelentősebb importőre – becslések szerint az elmúlt tíz évben az üzbég gyapotexport 6 (37)–23 (38) %-át importálta,

R. mivel az Unió külső tevékenységének elvei és célkitűzései szerint az EU erkölcsi kötelezettsége, hogy Üzbegisztán egyik legjelentősebb kereskedelmi partnereként és fontos gyapotimportőreként érvényesítse befolyását az üzbegisztáni gyermekmunka megszüntetése érdekében; mivel a jegyzőkönyv nem tekinthető csupán technikai jellegű megállapodásnak, amíg emberi jogokat érintő aggályok – például a gyermekmunka – merülnek fel éppen a gyapotszedéssel kapcsolatban,

S. mivel a tisztességes és nyitott nemzetközi kereskedelem egyenlő versenyfeltételeket követel meg, és az Unióba exportált termékek árát meghatározó gazdasági tényezőket nem szabad olyan gyakorlattal torzítani, amely ellentétes az emberi jogok alapvető elveivel és a gyermekek jogaival,

T. mivel számos textilkereskedő – beleértve európaiakat is – döntött úgy, hogy nem fog többé gyapotot vásárolni Üzbegisztántól és ezt az elhatározását valamennyi beszállítójával tudatni fogja (39),

U. mivel a Tanács a gyermekmunkáról szóló 2010. június 14-i következtetéseiben kijelentette, hogy teljes mértékben tudatában van az EU a gyermekmunka felszámolásában vállalt szerepének és kötelezettségeinek,

V. mivel a Bizottság elnöke, José Manuel Barroso sürgette az üzbég elnököt, Iszlám Karimovot, hogy engedje be az ILO megfigyelő küldöttségét az országba, hogy foglalkozhassanak valamennyi a gyermekmunkával kapcsolatos még megoldásra váró problémával (40),

W. mivel az EU Közép-Ázsiára vonatkozó stratégiájának keretein belül Üzbegisztánnak nyújtott uniós segítség mindeddig nem a mezőgazdasági reformra összpontosított,

X. mivel a Bizottság szigorúan kitart amellett, hogy az ILO megfigyelő küldöttsége az egyetlen megfelelő megfigyelő szerv a GSP kedvezmények időszakos visszavonásának vizsgálatára, üdvözli a Bizottság arra vonatkozó javaslatát, hogy tekintsenek el ettől a követelménytől a GSP-rendelet felülvizsgálatával kapcsolatban,

Y. mivel a víz fontos erőforrás a XXI. században, ezért megóvása prioritást kell élvezzen; mivel az üzbegisztáni gyapottermelés az Aral-tó méretének jelentős csökkenését okozta 1990 és 2008 között a gyenge környezetvédelmi előírások és a nem megfelelő öntözési infrastruktúra miatt,

1. kéri a Tanácsot és a Bizottságot, hogy vegyék figyelembe a következő ajánlásokat: i. határozottan el kell ítélni a gyermekkényszermunka alkalmazását Üzbegisztánban; ii. határozottan támogatni kell az ILO felhívását, amelyben arra szólítja fel az üzbég kormányt, hogy engedélyezze egy magas szintű háromoldalú megfigyelő küldöttség munkáját, amely teljesen szabadon mozoghatna, és amelynek időben hozzáférést biztosítanának valamennyi helyszínhez és lényeges szereplőhöz, beleértve a gyapotültetvényeket, hogy a küldöttség felmérje az egyezmény végrehajtását; iii. hangsúlyozza annak fontosságát, hogy a nemzetközi megfigyelők ellenőrizzék a kényszermunkával kapcsolatos fejleményeket Üzbegisztánban és a térség más országaiban; iv. sürgeti, hogy Iszlam Karimov üzbég elnök engedje be az országba az ILO ellenőrző küldöttségét, hogy az megvizsgálhassa a gyermekkényszermunka gyakorlatát; v. sürgetni kell az üzbég kormányt, hogy engedélyezzen egy ILO ellenőrző küldöttséget, és biztosítsa a kényszermunka és a gyermekkényszermunka alkalmazásának tényleges felszámolását nemzeti, tartományi és helyi szinten; vi. emlékezteti az üzbég hatóságokat, hogy annak ellenére, hogy az Üzbég Köztársaság alkotmányának szövege tartalmazza az emberi jogi alapelveket, és hogy Üzbegisztán aláírta és ratifikálta az emberi jogokkal, civil és politikai jogokkal, valamint a gyermekek jogaival kapcsolatos legtöbb ENSZ-egyezményt, a jogszabályoknak ezt a hivatalos együttesét még nem hajtották ténylegesen végre; vii. politikai párbeszéddel és támogatási programokkal hozzá kell járulni az üzbegisztáni mezőgazdaság piacorientált reformjához; az ágazat végső soron privatizációhoz és liberalizációhoz vezető átalakítása érdekében fel kell kínálni az EU támogatását az Üzbegisztánnal szomszédos országokban végbement reformokkal összhangban; viii. biztosítani kell, hogy a gyapottermelésben alkalmazott gyermekkényszermunka felszámolása az EU taskenti küldöttsége emberi jogi stratégiájának prioritásai közé tartozzon; ragaszkodik hozzá, hogy mindez megmutatkozzon a szakpolitikában, az ellenőrzésben, a jelentésekben, a személyi állományban és a pénzügyi segítségnyújtásban; ix. a Bizottságnak meg kell vizsgálnia, és amennyiben szükséges, be kell nyújtania egy jogalkotási javaslatot az Európai Parlament részére egy, a gyermekkényszermunka alkalmazásával előállított termékek hatékony nyomon követését elősegítő mechanizmusról; x. támogatni kell a Parlament gyapotkereskedőknek szóló felhívását, hogy ne vásároljanak gyermekkényszermunkával előállított gyapotot Üzbegisztánból és értesítsék a vásárlókat és valamennyi beszállítójukat ezen elkötelezettségükről; xi. amennyiben az ILO megfigyelő szervei megállapítják, hogy Üzbegisztán súlyosan és rendszerszerűen megszegi kötelezettségvállalásait, úgy a Bizottságnak meg kell fontolnia egy, a GSP ideiglenes visszavonására vonatkozó vizsgálat kezdeményezését, ha minden más követelmény teljesül; valamint hangsúlyozza, hogy ezáltal a Bizottság csupán a létező uniós GSP-szabályokat juttatja érvényre, és hangsúlyozza annak fontosságát, hogy ezeket a szabályokat következetesen kell alkalmazni; xii. hangsúlyozza az Unió és Üzbegisztán között a partnerségi és együttműködési megállapodás és az Unió demokratikus és emberi jogi alapelvei alapján létrejövő kapcsolatok jelentőségét; ismét rámutat az Unió arra vonatkozó kötelezettségvállalására, hogy tovább mélyíti a kétoldalú kapcsolatokat, beleértve a kereskedelmet, valamint a demokratikus alapelvekhez, az emberi és alapvető jogokhoz, továbbá a jogállamisághoz kapcsolódó valamennyi területet is; xiii. a fenntartható demokratizálódási folyamat kialakítása érdekében az alulról építkező megközelítés ösztönzése és a civil társadalmi szervezetek, valamint a média támogatása révén aktívan hozzájárul Üzbegisztán népének társadalmi, gazdasági és emberi jogi helyzete javításához; xiv. rendszeresen továbbítani kell a Parlamentnek az üzbegisztáni helyzettel kapcsolatos lényegi információkat, különösen a gyermekkényszermunka megszüntetésére vonatkozó információkat;

2. megállapítja, hogy a Parlament csak akkor adja hozzájárulását, ha az üzbég hatóságok engedélyezik az ILO megfigyelőinek, hogy alapos és akadályoztatástól mentes ellenőrzést hajtsanak végre, és ennek során megerősítést nyer, hogy konkrét és jelentős eredményekkel járó reformokra került sor, melyek következtében a kényszermunka és a gyermekmunka gyakorlatának nemzeti, tartományi és helyi szinten történő tényleges eltörlése folyamatban van.

3. utasítja elnökét, hogy kérje fel a Bizottságot és a Tanácsot további tárgyalások lefolytatására.

4. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint Üzbegisztán kormányának és parlamentjének.

(1) HL C 282. E, 2008.11.6., 478. o.

(2) HL C 313. E, 2006.12.20., 466. o.

(3) HL C 272., 2006.11.9., 456. o.

(4) HL C 124. E, 2006.5.25., 422. o.

(5) HL C 175. E, 1999.6.21., 432. o.

(6) Elfogadott szövegek, P7_TA(2011)0260.

(7) Elfogadott szövegek, P7_TA(2010)0434.

(8) HL L 123., 1994.5.17., 745. o.

(9) HL L 326., 2000.12.22., 63. o.

(10) HL L 229.,1999.8.31., 3. o.

(11) http://www.consilium.europa.eu/uedocs/cms_data/docs/pressdata/EN/foraff/117329.pdf

(12) http://www.consilium.europa.eu/uedocs/cms_data/docs/pressdata/EN/foraff/110783.pdf

(13) http://ec.europa.eu/sport/information-center/doc/timeline/european_council_12-12-2008_conclusions_en.pdf

(14) http://www.consilium.europa.eu/uedocs/cms_data/docs/pressdata/EN/foraff/110783.pdf

(15) http://www.consilium.europa.eu/uedocs/cmsUpload/103295.pdf

(16) http://www.eu2008.si/si/News_and_Documents/Council_Conclusions/April/0428_GAERC4.pdf

(17) Az Emberi Jogi Főbiztos Hivatala, az egyezmény rövidítése: CCPR, az Emberi Jogi Bizottság záró észrevételei: Üzbegisztán. 2005.04.26. (CCPR/CO/83/UZB. (Záró észrevételek/Megjegyzések)), http://www.unhchr.ch/tbs/doc.nsf/(Symbol)/CCPR.CO.83.UZB.En?Opendocument

(18) ENSZ, Polgári és Politikai Jogok Nemzetközi Egyezségokmány, Distr. GeneralCCPR/C/UZB/CO/3/UZB 2010. március 25., Az Emberi Jogi Bizottság záró észrevételei: Üzbegisztán, www2.ohchr.org/english/bodies/hrc/docs/co/Uzbekistan98_AUV.doc

(19) http://www.unhchr.ch/tbs/doc.nsf/%28Symbol%29/E.C.12.UZB.CO.1.En?Opendocument

(20) ENSZ, A nőkkel szemben alkalmazott hátrányos megkülönböztetések (diszkrimináció) minden formájának kiküszöböléséről szóló egyezmény, CEDAW/C/UZB/CO/4, Distr.: General, 2010. február 5., a nőkkel szembeni megkülönböztetés felszámolásáért dolgozó bizottság záró észrevételei, Üzbegisztán, (http://www2.ohchr.org/english/bodies/cedaw/docs/co/CEDAW-C-UZB-CO-4.pdf)

(21) Az Emberi Jogi Főbiztos Hivatala, Gyermekjogi Bizottság, Záró észrevételek: Üzbegisztán. 2006.06.02. (CRC/C/UZB/CO/2.), (http://www.unhchr.ch/tbs/doc.nsf/(Symbol)/CRC.C.UZB.CO.2.En?Opendocument)

(22) http://lib.ohchr.org/HRBodies/UPR/Documents/Session3/UZ/A_HRC_10_82_Add1_Uzbekistan_E.pdf

(23) Nemzetközi Munkaügyi Szervezet, 2010. évi jelentése a szabványok alkalmazásáról, 99. ülés, Genf, 2010, (http://www.ilo.org/global/standards/applying-and-promoting-international-labour-standards/conference-committee-on-the-application-of-standards/lang–en/index.htm)

(24) Nemzetközi Munkaügyi Szervezet, 99. ülés, 2010, a szakértői bizottság egyezmények és ajánlások alkalmazásáról szóló jelentése, (http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf)

(25) Nemzetközi Munkaügyi Szervezet, 100. ülés, 2011, a szakértői bizottság egyezmények és ajánlások alkalmazásáról szóló jelentése (ILC. 100/III/1A), (http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf)

(26) http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf

(27) http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf

(28) Az Európai Unió Tanácsa, A Tanács következtetései a gyermekmunkáról, A Külügyek Tanácsának 3023. ülése (Luxembourg, 2010. június 14.), (http://www.consilium.europa.eu/uedocs/cms_data/docs/pressdata/EN/foraff/115180.pdf)

(29) A Nemzetközi Munkaügyi Szervezet Általános Konferenciája, A foglalkoztatás alsó korhatáráról szóló egyezmény (Megjegyzés: hatályba lépés ideje: 1976. 06. 19.) Egyezmény: C138, Genf 1973. 06. 26. (http://www.ilo.org/ilolex/cgi-lex/convde.pl?C138))

(30) A Nemzetközi Munkaügyi Szervezet Általános Konferenciája, C182 A gyermekmunka legrosszabb formáiról szóló 1999. évi egyezmény, 1999. 06. 17., Genf (http://www.ilo.org/ilolex/cgi-lex/convde.pl?C182).

(31) HL L 211., 2008.8.6., 1. o.

(32) Business Social Compliance Initiative, C.W.F Children Worldwide Fashion, Anti-Slavery International, Uzbek-German Forum for Human Rights and Ethical Trading Initiative.

(33) Szakszervezetek Nemzetközi Szövetsége-ESZSZ.

(34) Európai Bizottság, Külkapcsolatok Főigazgatósága, Kelet-Európa, Dél-Kaukázus és Közép-Ázsia Igazgatóság, DCI Indikatív Program 2011–2013, 54. o. (http://www.eeas.europa.eu/central_asia/docs/2010_ca_mtr_en.pdf)

(35) What has changed? School of Oriental and African Studies, University of London, 2010. november (http://www.soas.ac.uk/cccac/centres-publications/file64329.pdf)

(36) A Nemzetközi Munkaügyi Szervezet szakértői bizottságának az egyezmények és ajánlások alkalmazásáról szóló 2011. évi jelentése, 429. o. (http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf)

(37) Forrás: Az Európai Bizottság Kereskedelmi Főigazgatósága és

(38) http://unctad.org/infocomm/anglais/cotton/market.htm

(39) Nemzetközi Munkajogi Fórum, http://www.laborrights.org/stop-child-forced-labor/cotton-campaign/company-response-to-forced-child-labor-in-uzbek-cotton

(40) Az Európai Bizottság elnökének, José Manuel Barrosónak az üzbég elnökkel, Iszlám Karimovval való találkozója után tett nyilatkozata (http://europa.eu/rapid/pressReleasesAction.do?reference=MEMO/11/40&type=HTML)